Diari Oficial de la Generalitat Valenciana


Sumari del DOGV 9776, del 29-01-2024 (2024/673)

RESOLUCIÓ de 19 de gener de 2024, del director general de gestió del Sistema Sociosanitari i de l'Institut de Formació, Investigació i Qualitat dels Serveis Socials, per la qual s'aprova el pla de control aplicable a les subvencions atorgades a càrrec de les dotacions pressupostàries de la Direcció General de Gestió del Sistema Sociosanitari i de l'Institut de Formació, Investigació i Qualitat dels Serveis Socials en l'exercici 2024.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9776

Data del DOGV
:   29-01-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/673


Data del document
:   19-01-2024

Organisme emissor
:   Vicepresidència Segona i Conselleria de Serveis Socials, Igualtat i Habitatge

Tipus de document
:   Resolució

Descriptors 

:   * Vicepresidència Segona i Conselleria de Serveis Socials, Igualtat i Habitatge

RESOLUCIÓ de 19 de gener de 2024, del director general de gestió del Sistema Sociosanitari i de l'Institut de Formació, Investigació i Qualitat dels Serveis Socials, per la qual s'aprova el pla de control aplicable a les subvencions atorgades a càrrec de les dotacions pressupostàries de la Direcció General de Gestió del Sistema Sociosanitari i de l'Institut de Formació, Investigació i Qualitat dels Serveis Socials en l'exercici 2024. [2024/673]  
L'article 165.2.j) de la Llei 1/2015, de 6 de febrer, d'hisenda pública, del sector públic instrumental i de subvencions, determina que les bases reguladores de la concessió de subvencions contindran, entre altres aspectes, un mètode de comprovació de la realització de l'activitat a través del corresponent pla de control.   
D'altra banda, l'article 169 de la citada Llei 1/2015, de 6 de febrer, establix que l'òrgan concedent comprovarà l'adequada justificació de la subvenció, la realització de l'activitat o el compliment de la finalitat que determinen la concessió o gaudi de la subvenció, així com si ha pogut haver-hi concurrència amb altres subvencions, en els termes establits en el pla de control que a este efecte haurà d'elaborar qualsevol òrgan que gestione una línia d'ajudes finançada amb fons públics. L'esmentat pla haurà de ser aprovat per l'òrgan concedent amb caràcter previ a la seua execució i en este haurà de constar com a mínim la informació que exigix este article.  
En virtut dels preceptes esmentats i, de conformitat amb les competències atribuïdes a esta direcció general en el Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com en el Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Habitatge, resolc:  
  
Primer  
Aprovar el pla de control que s'incorpora com a annex a esta resolució, elaborat per la Direcció General de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials, que serà aplicable durant l'execució de les activitats subvencionades corresponents a les subvencions atorgades a càrrec de les dotacions pressupostàries de la Direcció General de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials durant l'exercici 2024.   
  
  
Segon  
Publicar la present resolució i el pla de control en la pàgina web de la Vicepresidència Segona i Conselleria de Servicis Socials, Igualtat i Habitatge: https://inclusio.gva.es/es/ i en el Diari Oficial de la Generalitat Valenciana i tindrà efectes l'endemà de la seua publicació.   
  
  
València, 19 de gener de 2024.- El director general de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials: José Vicente Anaya Roig.  
  
  
Annex  
  
Pla de control aplicable a les subvencions atorgades a càrrec de les dotacions pressupostàries de la Direcció General de Gestió del Sistema Sociosanitari i de l'Institut de Formació, Investigació i Qualitat dels Servicis Socials en l'exercici 2024   
  
De conformitat amb les previsions establides en els articles 165.2.j) i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, durant el procediment de concessió i justificació de subvencions han d'adoptar-se les mesures necessàries amb la finalitat de comprovar i verificar l'efectiva realització de les activitats subvencionades, el compliment de la finalitat o finalitats que motiven la concessió i l'adequada acreditació del destí donat a les quanties atorgades.   
Les línies d'ajuda sobre les quals s'aplicaran les mesures de control ací establides són les que s'esmenten a continuació:  
  
A) Per al programa pressupostari 313I00 Gestió i organització del Sistema:  
LÍNIA: C0013 Consorci Hospitalari Provincial de Castelló-Manteniment de centres de persones amb discapacitat  
LÍNIA: S0560 Finançament entitats locals - Servicis Socials  
LÍNIA: S0733 Consorci Comarcal de Servicis Socials de l'Horta Nord-Manteniment de centres de persones amb discapacitat  
LÍNIA: S0746 Finançament residència municipal d'ancians Antonio i Julio Muñoz Genovés  
  
B) Per al programa pressupostari 313K00 Institut Valencià de Formació, Investigació i Qualitat dels Servicis Socials:  
LÍNIA: S0066 Formació especialitzada a persones professionals tècniques del SPVSS  
LÍNIA: S0630 Xarxa de càtedres universitàries Sistema Públic Valencià de Servicis Socials  
LÍNIA: S0631 Formació de professionals de Servicis Socials de les entitats locals de la Comunitat Valenciana  
LÍNIA: S0700 Foment de la investigació en servicis socials de la CV mitjançant els laboratoris de Servicis Socials  
LÍNIA: S1194 Formació especialitzada en servicis socials dirigida a persones professionals o futures professionals del SPVSS  
LÍNIA: S1195 Formació especialitzada a persones professionals del SPVSS que treballen en centres i servicis per a persones majors  
LÍNIA: S1196 Conveni amb Plataforma del tercer sector social de la CV per a formació especialitzada a professionals del SPVSS  
  
Sense perjudici de les previsions contingudes en les respectives bases reguladores i en les corresponents resolucions de convocatòria i de les que, així mateix, este pla preveu i que haurà de ser interpretat, de manera conjunta i sistemàtica, s'establixen els paràmetres de control següents:  
a) El tipus de control a realitzar serà administratiu mitjançant la revisió de la memòria tècnica d'actuacions i la memòria econòmica justificativa presentada per l'entitat beneficiària abans de finalitzar el termini de justificació, així com de la documentació justificativa establida en les bases reguladores o en la resolució de convocatòria com d'aportació preceptiva per l'entitat beneficiària, de conformitat amb l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Amb esta finalitat, supervisada tota la documentació exigida es requerirà, si escau, l'aportació de tots aquells documents complementaris que calguen per a comprovar, verificar i aclarir tots els aspectes que així ho exigisquen.  
  
Amb caràcter general, l'emplenament de les activitats subvencionades s'haurà de justificar, entre altres, mitjançant:  
1. Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
2. Una memòria econòmica justificativa del cost de les activitats realitzades, que contindrà, entre altres:  
2.1. Una relació classificada de les despeses de l'activitat, amb identificació del creditor i del document, el seu import (indicant l'import total, sense IVA; l'import total imputat a la subvenció, sense IVA; l'IVA corresponent a la quantitat imputada a la subvenció, i la suma total de l'import imputat, més IVA, data d'emissió i, si és el cas, data de pagament.  
2.2 Relació de les quantitats inicialment pressupostades i les desviacions esdevingudes, si és el cas.  
3. Certificats acreditatius d'estar al corrent de les seues obligacions tributàries i de la Seguretat Social, de conformitat amb el que s'establix en l'article 13 de la Llei 38/2003, de 17 de novembre, general de subvencions.  
4. Declaració responsable que acredite que l'entitat beneficiària no és deutora per resolució de procedència de reintegrament de subvencions, de conformitat amb el que disposa l'article 34.5 de la Llei 38/2003, de 17 de novembre, general de subvencions, i l'article 171.1 de la Llei 1/2015, de 6 de febrer, d'hisenda pública, del sector públic instrumental i de subvencions.  
b) Control a posteriori. Este instrument de control, de caràcter material, s'activa al final dels projectes i una vegada presentada per l'entitat beneficiària la memòria tècnica d'actuacions i la memòria econòmica justificativa. El control a posteriori suposa la sol·licitud d'informació addicional que permeta contextualitzar la documentació aportada en un principi i les activitats realitzades.   
c) Els criteris de selecció de la mostra es realitzaran sobre el total de projectes subvencionats en les corresponents convocatòries afectades per este Pla i és dirigit per a la comprovació de determinats aspectes tècnics, econòmics o administratius.  
d) El percentatge mínim de subvenció a controlar serà del 100 % de l'import finançat en cadascuna de les línies pressupostàries de la Direcció General de Gestió del Sistema Sociosanitari i de l'Institut Valencià de Formació, Investigació i Qualitat dels Servicis Socials.  
  
Les actuacions que s'efectuen en desenvolupament d'este pla de control es realitzaran a través de mitjans propis, personals i materials. En relació amb els mitjans personals, correspon a la Direcció General de Gestió del Sistema Sociosanitari i de l'Institut de Formació, Investigació i Qualitat dels Servicis Socials la realització de les activitats de control de les ajudes per a la comprovació material de la realització efectiva de les activitats objecte de les ajudes.  
En el cas que l'import justificat fora inferior a la subvenció prevista o es produïra la concurrència d'altres ajudes que pogueren superar el cost de les actuacions, l'aportació de la Conselleria es minoraria en la quantia corresponent.  
Com a resultat de les comprovacions derivades d'este pla de control, l'òrgan gestor podrà elaborar un informe d'execució i avaluació de resultats en el qual es faça constar l'adequació de la subvenció als objectius proposats.